BMT xodimlari yo‘qolgan bolani oilasiga qaytargani haqidagi xabar yolg‘on bo‘lib chiqdi

Yo‘qolib qolgan bolaning o‘z yaqinlari — Suriyalik qochoqlari bag‘riga qaytarilganligi haqidagi xabarning yolg‘onligi fosh bo‘ldi. To‘rt yashar bu bolakay umuman yo‘qolib qolmaganligi haqida The Guardian nashri jurnalisti Shiv Malik o‘z Twitter sahifasida xabar qildi. Bungacha mazkur kichkintoyni BMT vakillari qutqarib, ota-onasiga qaytarganligi haqidagi fotosurat ijtimoiy tarmoqlarda tarqalib ketgan edi.
https://twitter.com/HalaGorani/status/435427156244439040
Malikning so‘zlariga ko‘ra, bola chindan ham o‘z vatanini tark etish uchun sahroni kesib o‘tgan. Biroq uning yo‘qolib qolganligi, keyinroq Birlashgan Millatlar Tashkiloti xodimlari tomonidan topilib, ota-onasiga qaytarilganligi to‘g‘risidagi xabarlar haqiqatga mos kelmaydi. “BMTning Qochoqlar ishi bo‘yicha agentligi xodimining tasdiqlashicha, o‘sha paytda bolakayning oilasi undan yigirma qadam narida bo‘lgan va shunchaki kadrga tushmay qolgan”, — deb yozadi Shiv Malik.
To‘rt yoshli bolaning BMT vakillari bilan uchrashuvi aks ettirilgan fotosurat 16-fevralda Twitter’ga joylashtirilgan. Uni ijtimoiy tarmoqqa joylagan BMT xodimi Endryu Xarper suratning ostiga yozgan tagso‘zida ta’kidlashicha, bolakay yo‘qolib qolgan, ammo tez orada Iordan daryosining narigi sohilida bo‘lgan ota-onasiga qaytarilgan.
Mazkur fotosurat G’arb ommaviy axborot vositalarining e’tiborini jalb etdi. Masalan, nufuzli CNN telekanali ham bu haqda gapirib o‘tgan. Uning jurnalisti Hala Gorani ham o‘z Twitter sahifasida bu bola oilasini yo‘qotib qo‘yganligini yozgan. U mazkur bolakay chegarani kesib o‘tish chog‘ida o‘z oilasidan ajralib qolgan ko‘p sonli bolalardan biri ekanligini ta’kidlagan.